ছেলের বয়স যখন চার মাস, তখনই প্রথম ধরা পড়ে সে থ্যালাসেমিয়ায় আক্রান্ত। সেই যে লড়াই শুরু হয়েছে, আজও তা চলছে বিরামহীন। ৮০ বার বদলানো হয়েছে শরীরের রক্ত। ৯ বছর ধরে থ্যালাসেমিয়া আক্রান্ত শিশুর চিকিৎসা করতে গিয়ে সর্বস্বান্ত পরিবার। চূড়ান্ত অসহায়তার মধ্যে মুখ্যমন্ত্রী ও প্রধানমন্ত্রীর কাছে স্বেচ্ছামৃত্যুর আবেদন জানালেন অসুস্থ শিশুটির পিতা পার্থ রায়। 
ঘটনা দক্ষিণ দিনাজপুর জেলার বালুরঘাট ব্লকের কাঞ্জিয়ালসি গ্রামের। বালুরঘাট অভিযাত্রী স্কুলের তৃতীয় শ্রেণির ছাত্র প্রিয়াংশু রায়। চার মাস বয়স থেকেই সে দুরারোগ্য থ্যালাসেমিয়ায় আক্রান্ত। বছরের পর বছর ধরে সন্তানের চিকিৎসা করাতে গিয়ে সোনাদানা, জমি থেকে শুরু করে কাঁসার বাসন— সমস্ত কিছুই বিক্রি করে দিতে হয়েছে বাবা পার্থ রায়কে। পরিস্থিতি ক্রমেই জটিল হচ্ছে। ওষুধের সরকারি সাপ্লাই আট মাস ধরে বন্ধ। বাজার থেকে প্রতি মাসে কিনতে হচ্ছে ৫০০০ টাকার ওষুধ। এক বছর হল, প্রিয়াংশুর কোনও পরীক্ষা-নিরীক্ষা করানোও সম্ভব হয়নি পার্থবাবুদের পক্ষে। 
দেখুন ভিডিও

স্ত্রী বেবি রায় দুই সন্তান আর বৃদ্ধ বাবা, মাকে নিয়েই পার্থবাবুর পরিবার। দুই বছর আগেও পার্থবাবু বালুরঘাটে জেলা প্রশাসনিক চত্বরের ভেতর দলিল লেখকের কাজ করতেন। ২০১৫ সালে তিনি কর্মহীন হয়ে পড়েন। এই অবস্থায়বাড়ির জমি ও অন্যান্য সামগ্রী বিক্রি করে এতদিন বড়ছেলে প্রিয়াংশুর চিকিৎসা করালেও এখন তা আর সম্ভব হচ্ছে না বলেই জানাচ্ছেন পার্থবাবু। 
দেখুন ভিডিও

তাঁরা চান সরকারের সাহায্যে কোনও না কোনও কর্মসংস্থান। যদি তা না হয়, তা হলে স্বেচ্ছামৃত্যুর পথই একমাত্র পথ বলে মনে করছেন তাঁরা। ৯ এপ্রিল প্রিয়াংশুর বাবা পার্থবাবু ও মা বেবি রায় স্বেচ্ছামৃত্যুর আবেদন করেছেন জেলা শাসক, মুখ্যমন্ত্রী ও প্রধানমন্ত্রীর কাছে।